答宣闐司理
作者：梅堯臣
朝代：宋

paragraphs: 風賦義趣深，傳訓或得失。
後人語雖淺，辨識猶百一。
歐陽最我知，初時且尚窒。
比以爲橄欖，迴甘始稱述。
老於文學人，尚不即究悉。
宜乎與世士，橫爾遭詬唧。
誓將默無言，負暄方抱膝。
非非孰是是，都莫答問詰。
歲暮宣參軍，辭如鮑昭逸。
粲然傾明珠，褒我頗過實。
便言楚江萍，光彩侔旭日。
自慙流浪蹤，不得蒿芹匹。
復爲苦硬句，酬報强把筆。